РЕГЛАМЕНТ (ЕО) № 232/2009 НА КОМИСИЯТА
от 19 март 2009 година
относно разрешаването на нова употреба на Saccharomyces cerevisiae NCYC Sc47 като фуражна добавка за млечни биволици (титуляр на разрешителното - Société Industrielle Lesaffre)
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за употреба при храненето на животните (1), и по-специално член 9, параграф 2 от него,
като има предвид, че:
(1)
В Регламент (ЕО) № 1831/2003 се предвижда разрешително за използването на добавки при храненето на животните, както и основанията и процедурите за издаването на такова разрешително.
(2)
В съответствие с член 7 от Регламент (ЕО) № 1831/2003 беше подадено заявление за разрешително за препарата, посочен в приложението. Посоченото заявление беше придружено от данните и документите, изисквани съгласно член 7, параграф 3 от посочения регламент.
(3)
Заявлението се отнася до разрешаването на нова употреба на препарата от Saccharomyces cerevisiae NCYC Sc47 като фуражна добавка за млечни биволици, която следва да се причисли към категорията „зоотехнически добавки“.
(4)
Употребата на препарата Saccharomyces cerevisiae NCYC Sc47 беше разрешена за млечните крави с Регламент (ЕО) № 1811/2005 на Комисията (2), за едър рогат добитък за угояване - с Регламент (ЕО) № 316/2003 на Комисията (3), за прасенца (отбити от кърмене) - с Регламент (ЕО) № 2148/2004 на Комисията (4), за свине майки - с Регламент (ЕО) № 1288/2004 на Комисията (5), за зайци за угояване - с Регламент (ЕО) № 600/2005 на Комисията (6), за коне - с Регламент (ЕО) № 186/2007 на Комисията (7), за млекодайни кози и млекодайни овце - с Регламент (ЕО) № 188/2007 на Комисията (8), за агнета за угояване - с Регламент (ЕО) № 1447/2006 на Комисията (9) и за свине за угояване - с Регламент (ЕО) № 209/2008 на Комисията (10).
(5)
Бяха представени нови данни в подкрепа на заявлението за разрешително за млечни биволици. В своето становище от 21 октомври 2008 г. (11) Европейският орган за безопасност на храните (наричан по-долу „органът“) достигна до заключението, че във вида, в който препаратът от Saccharomyces cerevisiae NCYC Sc47 е произвеждан от заявителя Société Industrielle Lesaffre, той може да се счита за безопасен за целевия вид, за потребителите и за околната среда като цяло. В допълнение на това той заключи, че не се очаква неговата употреба при храненето на млечните биволици да представлява допълнителен риск за потребителите. Според посоченото становище препаратът може да има значителен ефект за увеличаването на съдържанието на протеин в млякото, а неговата употреба не води до странични вредни въздействия върху посочената допълнителна категория животни. Органът не счита, че е налице необходимост от специфични изисквания по отношение на мониторинга след пускането на продукта на пазара. Той също така провери доклада за метода за анализ на фуражната добавка във фуражите, представен от референтната лаборатория на Общността, създадена с Регламент (ЕО) № 1831/2003.
(6)
Оценката на посочения препарат показва, че условията за разрешителното, определени в член 5 от Регламент (ЕО) № 1831/2003, са изпълнени. Следователно употребата на посочения препарат следва да бъде разрешена според предвиденото в приложението към настоящия регламент.
(7)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Посоченият в приложението препарат, който принадлежи към категория „зоотехнически добавки“ и към функционална група „стабилизатори на чревната флора“, се разрешава като добавка при храненето на животните при условията, определени в същото приложение.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 март 2009 година.